b"\n_START_ARTICLE_\nMonestir Vatopediu\n_START_SECTION_\nHist\xc3\xb2ria\n_START_PARAGRAPH_\nVa ser fundat entre el 972 i el 985 per Atanasi, Nicolau i Antoni, tres nobles d'Adrian\xc3\xb2polis arribats a l'Athos com a deixebles de Sant Atan\xc3\xa0si l'Atonita. La tradici\xc3\xb3 diu que la seva construcci\xc3\xb3 va ser ordenada al segle V per l'emperador rom\xc3\xa0 Teodosi, en el lloc d'una esgl\xc3\xa9sia constru\xc3\xafda per Constant\xc3\xad el Gran al segle IV. Teodosi va construir el monestir per honorar a la Mare de D\xc3\xa9u per la salvaci\xc3\xb3 miraculosa del seu fill en un naufragi. La majoria d'edificis constru\xc3\xafts posteriorment ho van ser durant el per\xc3\xadode bizant\xc3\xad i durant els segles XVIII i XIX, moment \xc3\xa0lgid del monestir. Entre els monjos que van fer estada a Vatopediu, cal destacar-ne Sant Sava i Sant Sim\xc3\xb3, figures cabdals de la hist\xc3\xb2ria s\xc3\xa8rbia. En la hist\xc3\xb2ria recent del monestir, aquest es va veure afectat el 2008 per un esc\xc3\xa0ndol financer, arran de les transaccions de bescanvi de terrenys entre el monestir i el primer ministre grec Kostas Karamanl\xc3\xads\n_START_SECTION_\nArquitectura i art\n_START_PARAGRAPH_\nEl Katholikon, o esgl\xc3\xa9sia principal, dedicat a l'Anunciaci\xc3\xb3 de la Mare de D\xc3\xa9u, va ser constru\xc3\xaft el segle X. Cont\xc3\xa9 frescs del segle XIV (restaurats durant els segles XVIII i XIX). El monestir compta amb 12 capelles a l'interior del seu recinte, i 19 a fora; cal destacar les sketes de Sant Andreu, a Kari\xc3\xa9s, i la de Sant Demetri, m\xc3\xa9s propera al monestir. El campanar del monestir va ser constru\xc3\xaft als voltants de 1427, i el m\xc3\xa9s antic que es conserva a l'Athos. _NEWLINE_Entre els seus tresors, el monestir conserva un cintur\xc3\xb3 de la Verge Maria, que aquesta hauria entregat a Sant Tom\xc3\xa0s ap\xc3\xb2stol despr\xc3\xa9s de la seva mort. Tamb\xc3\xa9 es conserva un reliquiari que cont\xc3\xa9 el crani de Sant Joan Cris\xc3\xb2stom, amb plata i joies incrustades, i que segons la tradici\xc3\xb3 t\xc3\xa9 propietats miraculos. El monestir tamb\xc3\xa9 conserva la Iaspis, un calze fet d'una sola pe\xc3\xa7a de jaspi, i nombroses icones._NEWLINE_La biblioteca de Vatopediu conserva una carta reial medieval, del segle XIII, que Ivan II Asen de Bulg\xc3\xa0ria va dedicar al monestir. Va ser descoberta als arxius del monestir el 1929. La biblioteca tamb\xc3\xa9 t\xc3\xa9 2.000 manuscrits i 35.000 llibres impresos."